
ΠΡΟΣ ΤΟΝ ΣΥΛΛΟΓΟ ΜΕΛΩΝ ΔΕΠ ΠΑΝΕΠΙΣΤΗΜΙΟΥ ΑΙΓΑΙΟΥ 
(Υπ’ όψιν Κας Ζορμπαλά)
ΘΕΜΑ: ΟΙΚΟΝΟΜΙΚΗ ΠΡΟΣΦΟΡΑ σχετικά με τη διεκδίκηση περικοπεισών αποδοχών καθηγητών - μελών ΔΕΠ

ΛΙΓΑ ΛΟΓΙΑ ΓΙΑ ΤΟ ΓΡΑΦΕΙΟ ΜΑΣ
Το σύγχρονο δικηγορικό μας γραφείο με έδρα την Σπάρτη και την Αθήνα αντίστοιχα διαθέτει μεγάλο δίκτυο συνεργατών ανά την Ελλάδα για την πιο ολοκληρωμένη εξυπηρέτηση των πελατών μας.

Παρέχουμε στους πελάτες μας υψηλού επιπέδου νομικές υπηρεσίες διαθέτοντας εμπειρία και γνώση σε όλους τους τομείς του δικαίου συμπεριλαμβανομένου και του κλάδου του διοικητικού δικαίου. Μέχρι σήμερα έχουμε χειριστεί πλήθος υποθέσεων ομαδικών αγωγών διάφορων επαγγελματικών ομάδων σχετικά με τη μη νόμιμη περικοπή των αποδοχών τους από το Ελληνικό Δημόσιο με αίσθημα ευθύνης και συνέπεια, έχοντας ως στόχο την ταχύτητα, την αξιοπιστία και την αποτελεσματικότητα των νομικών ενεργειών μας.  
___________________

Αξιότιμοι κυρίες και κύριοι,

Σύμφωνα με την υπ’ αριθμόν 4741/2014 απόφαση της Ολομέλειας του ΣΤΕ, η οποία έκρινε αντισυνταγματική την περικοπή των αποδοχών των μελών ΔΕΠ ΑΕΙ, (η οποία επιβλήθηκε βάσει του Ν. 4093/2012 και την υπ’ αριθμόν 2/83408/0022/2012 υπουργική απόφαση), τα μέλη ΔΕΠ συμπεριλαμβανομένων και όσων συνταξιοδοτήθηκαν μέσα στο έτος 2015, έχουν το δικαίωμα να διεκδικήσουν δικαστικά το ποσό για τις αποδοχές τους που έχουν περικοπεί από τις 29-12-2014 (ημερομηνία δημοσίευσης της ανωτέρω απόφασης του Συμβουλίου της Επικρατείας) μέχρι και σήμερα. Για το προγενέστερο χρονικό διάστημα δεν είναι δυνατή η διεκδίκηση, καθώς η απόφαση του ΣΤΕ δεν προσέδωσε αναδρομικό χαρακτήρα στη διαγνωσθείσα αντισυνταγματικότητα. Εξαίρεση αποτελούν μόνο οι περιπτώσεις των αγωγών που έχουν  κατατεθεί πριν την 29η – 12 – 2014 και οι οποίες εκκρεμούν για εκδίκαση, στις οποίες και μόνο η διαγνωσθείσα αντισυνταγματικότητα έχει αναδρομικό χαρακτήρα.

Ενόψει των ανωτέρω, το γραφείο μας προτείνει την άσκηση ομαδικών αγωγών (έως 49 ατόμων εκάστη αγωγή κατ’ ανώτατο αριθμό εναγόντων) κατά του Ελληνικού Δημοσίου και του ΝΠΔΔ (Πανεπιστημίου), ενώπιον του αρμόδιου Διοικητικού Πρωτοδικείου, με την οποία θα αιτηθούμε την καταβολή του ποσού των αποδοχών που έχει περικοπεί, από το έτος 2015 και εντεύθεν.

Η ομαδική αγωγή που θα κατατεθεί κατά του Ελληνικού Δημοσίου και του αρμοδίου φορέα (Πανεπιστημίου) θα αφορά οπωσδήποτε στο έτος 2015 (δεδουλευμένες αποδοχές). Για το έτος 2016 δύναται να κατατεθεί νέα αγωγή μέχρι τις 31-12-2017. Ωστόσο, εμείς θεωρούμε ότι είναι σκόπιμο (εφόσον και οι ενδιαφερόμενοι το επιθυμούν) να συμπεριληφθεί στην αγωγή για το έτος 2015 και η απαίτηση του 2016 (για τους δεδουλευμένους μήνες που θα έχουν διανυθεί μέχρι την κατάθεση της αγωγής) έτσι ώστε με την κατάθεση και την επίδοση της αγωγής να αρχίσουν να μετρούν και οι τόκοι επί των οφειλομένων και αιτουμένων ποσών.

Οι όροι της οικονομικής μας προσφοράς  συνοπτικά είναι οι κάτωθι:

Τα έξοδα συμμετοχής για τη σύνταξη, κατάθεση και την εκδίκαση ομαδικής αγωγής στον πρώτο βαθμό ανέρχονται:

1) Από 30 μέχρι 100 άτομα στο ποσό των 80€ κατ’ άτομο.
2) Άνω των 100 ατόμων, στο ποσό των 50€ κατ’ άτομο.
Στο ποσό αυτό συμπεριλαμβάνονται:

- τα έξοδα σύνταξης, κατάθεσης, επίδοσης και εκδίκασης σε πρώτο βαθμό (γραμμάτια δικηγορικού συλλόγου για παράσταση στην κατάθεση και συζήτηση, υποβολή υπομνήματος, ένσημα, αναλογούν ΦΠΑ).

- τα έξοδα υποβολής και υποστήριξης αίτησης προτίμησης, προκειμένου να οριστεί συντομότερη δικάσιμος. 

Στο ποσό αυτό δεν έχει υπολογιστεί και θα πρέπει επομένως να υπολογιστεί επιπλέον το ποσό του δικαστικού ενσήμου το οποίο απαιτείται να καταβάλλεται επί καταψηφιστικού αιτήματος (με τα σημερινά δεδομένα είναι ποσοστό 12%ο περίπου επί του διεκδικούμενου ποσού αποδοχών, εφόσον αυτό υπερβαίνει το ποσό των 6.000€, και μόνο για το πέραν των 6.000€ ποσό), το οποίο θα πρέπει να καταβληθεί μέχρι την εκδίκαση της αγωγής. 

Εφόσον απαιτηθεί η άσκηση ενδίκων μέσων σε περίπτωση αρνητικής έκβασης της υπόθεσης στον πρώτο βαθμό, (κάτι που απευχόμαστε και που δεν θεωρούμε πιθανό ενόψει της απόφασης της Ολομέλειας του ΣΤΕ ως ανώτατου διοικητικού δικαστηρίου) δεν θα καταβληθεί καμία επιπλέον αμοιβή. Θα καταβληθεί μόνο το παράβολο για την άσκηση της έφεσης (χωριστά για κάθε ενάγοντα) κατά το τότε ισχύον καθεστώς και οποιαδήποτε άλλη επιβάρυνση ενδεχομένως να προκύψει τότε. (Σημειώνουμε ότι με τα σημερινά δεδομένα δεν υπάρχει άλλη επιβάρυνση πέραν του παραβόλου της έφεσης). 

Η αμοιβή μας θα ανέρχεται στο ποσοστό του 5% επί του συνολικού καθαρού ποσού που θα επιδικαστεί (είτε δικαστικώς είτε με διακανονισμό εξώδικο ή συμβιβαστικό είτε μέσω νομοθετικής παρέμβασης) και των αναλογούντων τόκων, πλέον του τότε ισχύοντος ΦΠΑ. Το συμφωνηθέν ποσό θα καταβληθεί στο γραφείο μας όταν εισπραχθεί από τον καθένα σας το επιδικασθέν χρηματικό ποσό, είτε μερικώς είτε ολικώς. Σε περίπτωση μη ευδοκίμησης της υπόθεσης, το γραφείο μας δεν θα δικαιούται να εισπράξει το ανωτέρω ποσοστό αμοιβής.  

Η ίδια οικονομική προσφορά θα ισχύσει και για την κατάθεση αγωγής για το έτος  2016. 
Η ανωτέρω οικονομική πρόταση ισχύει μέχρι την 31η Μαϊου 2016. Είναι σημαντικό για το γραφείο μας, εφόσον καταλήξετε στην οικονομική μας προσφορά, να έχει στη διάθεσή του το συντομότερο δυνατόν τα παρακάτω δικαιολογητικά, και το αργότερο μέχρι 15 Σεπτεμβρίου 2016 έτσι ώστε άμεσα να προχωρήσει στη σύνταξη των δικογράφων, τα οποία πρέπει να κατατεθούν το αργότερο μέχρι 31-12-2016, προκειμένου να μην παραγραφεί το δικαίωμά σας για το έτος 2015.  
Για την σύνταξη της αγωγής θα απαιτηθούν τα παρακάτω δικαιολογητικά από τον καθένα ενδιαφερόμενο:

1) Φωτοτυπία δύο όψεων Αστυνομικής Ταυτότητας

2) Τα ατομικά στοιχεία του καθενός (ονοματεπώνυμο, πατρώνυμο, διεύθυνση κατοικίας, Τ.Κ., ΑΦΜ, Δ.Ο.Υ,  τηλέφωνα επικοινωνίας, διεύθυνση ηλεκτρονικού ταχυδρομείου - e mail.) 
3) Βεβαίωση της οικονομικής υπηρεσίας του Πανεπιστημίου:
α) Των αποδοχών των ετών 2012 – 2015, αναλυτικά των μηνών Ιουλίου 2012 μέχρι τον τρέχοντα μήνα του 2016 

β) Των αποδοχών του έτους 2016 και αναλυτικά των μηνών μέχρι σήμερα.
4) Πιστοποιητικό της οικονομικής υπηρεσίας του Πανεπιστημίου (υπηρεσιακών μεταβολών) από το οποίο να προκύπτει για το κάθε μέλος ΔΕΠ:
α) ο χρόνος διορισμού 

β) το είδος της απασχόλησης

γ) ο βαθμός του μέλους ΔΕΠ και η ημεροχρονολογία προαγωγής,

δ) η συμπλήρωση ή μη 25ετούς υπηρεσίας στο Πανεπιστήμιο 

ε) το ποσοστό (%) επί του βασικού μισθού του χρονοεπιδόματος που λάμβανε από 1-1-2015 και τις τυχόν μεταβολές του από 1-1-2015 και μετά (δηλαδή εάν αυτό μεταβλήθηκε εντός του έτους 2015, πότε ακριβώς, σε ποιο ποσοστό και ποσό διαμορφώθηκε).

στ) Ο χρόνος τυχόν συνταξιοδότησης

ζ) Για το διάστημα από 1-1-2015 έως 31-12-2015 εάν υπηρέτησε με πλήρη ή μερική απασχόληση και για ποιο διάστημα αντίστοιχα. 
Σε περίπτωση που αποδεχτείτε την οικονομική μας προσφορά, θα σας αποσταλεί σχέδιο εξουσιοδότησης για την σύνταξη και την κατάθεση αγωγής  καθώς επίσης και ιδιωτικό συμφωνητικό ανάθεσης της υπόθεσης, στο οποίο θα περιλαμβάνεται και η οικονομική συμφωνία βάσει των ανωτέρω, ανάλογα με τον αριθμό των ενδιαφερομένων, ώστε να υπογραφεί από τους συμμετέχοντες.
Παραμένουμε στη διάθεσή σας στα παραπάνω τηλέφωνα για οποιαδήποτε τυχόν πρόσθετη διευκρίνιση ή πληροφορία. 
Με Τιμή,

Η Δικηγόρος

Φωτεινή Κουσούλη

